b"\n_START_ARTICLE_\nRachel Ward\n_START_SECTION_\nZgodnje \xc5\xbeivljenje\n_START_PARAGRAPH_\nRachel Ward se je rodila 12. septembra 1957 v Cornwellu v bli\xc5\xbeini Chipping Nortona v Angliji kot h\xc4\x8di Claire Leonore (rojene Baring) in Petra Alistaira Warda. Njena dedka sta bila nekdanji britanski politik William Ward Dudley in nekdanji igralec kriketa Giles Baring. Wardova je tudi pravnukinja Williama Warda, nekdanjega generalnega guvernerja Avstralije (predstavnika britanskega monarha v Avstraliji), in sestra okoljske aktivistke in nekdanje igralke Tracy Louise Ward. Obiskovala je Hatherop Castle School v Hatheropu, nato pa Byam Shaw School of Art v Londonu. To \xc5\xa1olo je pred\xc4\x8dasno zapustila, ko se je s \xc5\xa1estnajstimi leti odlo\xc4\x8dila, da postane modni model. Kmalu je spoznala Davida Kennedyja, sina Roberta F. Kennedyja, s katerim je imela tudi kratkotrajno razmerje.\n_START_SECTION_\nKariera\n_START_PARAGRAPH_\nV \xc4\x8dasu kariere kot model je bila predstavljena na naslovnici revij Vogue, Harper's & Queen in Cosmopolitan. Leta 1977 se je preselila v ZDA in se tam pojavila v razli\xc4\x8dnih televizijskih oglasih. \xc5\xa0tiri leta pozneje, leta 1981, je bila nominirana za zlati globus v kategoriji Nova zvezda leta za vlogo v filmu Sharky's Machine, kjer je zaigrala skupaj z Burtom Reynoldsom. Leto pozneje je skupaj s Stevom Martinom zaigrala v filmu Dead Men Don't Wear Plaid. Prelom v njeni karieri pa je predstavljala glavna vloga v televizijski miniseriji Pesem ptic trnovk iz leta 1983, kjer je upodobila Meggie Cleary in zaigrala ob boku Richarda Chamberlaina. Za vlogo je bila nominirana za zlati globus za najbolj\xc5\xa1o igralko v televizijski miniseriji ali filmu. Wardova je zasluge za ta preboj pripisala Sondri Seacat, ki ji je pomagala dobiti vlogo po katastrofalnem prvem branju in ki je tudi pripomogla h kon\xc4\x8dni kvaliteti po napornem petmese\xc4\x8dnem snemanju. Istega leta jo je ob\xc4\x8dinstvo v ZDA izglasovalo na seznam desetih najlep\xc5\xa1ih \xc5\xbeensk. Leta 1984 je igrala Jess v filmu Against All Odds ob Jeffu Bridgesu. Po posnetem filmu Fortress leta 1985 se je Wardova za nekaj let umaknila iz filmskega sveta in \xc5\xa1tudirala igro._NEWLINE_Ponovno se je vrnila leta 1987 in skupaj z mo\xc5\xbeem Bryanom Brownom zaigrala v filmu The Umbrella Woman. Leta 2001 je bila \xc5\xa1e tretji\xc4\x8d nominirana za zlati globus, znova v kategoriji za najbolj\xc5\xa1o igralko v televizijski miniseriji ali filmu. To nominacijo ji je prinesla vloga v filmu On the Beach iz leta 2000. Istega leta je prejela nagrado Avstralskega filmskega in\xc5\xa1tituta (Australian Film Institute) za najbolj\xc5\xa1i kratki igrani film za film The Big House, za katerega je napisala scenarij in ga tudi sama re\xc5\xbeirala. Film je dobil tudi nagrado Zdru\xc5\xbeenja avstralskih filmskih kritikov (Film Critics Circle of Australia). Z enako nagrado je bil nagrajen tudi njen film Martha's New Coat iz leta 2003, ki je prejel tudi nagrado ATOM._NEWLINE_Leta 2003 jo je portretiral umetnik Jan Williamson in za svoje delo prejel nagrado Packing Room Prize. Leta 2005 je Rachel Ward postala \xc4\x8dlanica zdru\xc5\xbeenja Order of Australia za njen doprinos k ozave\xc5\xa1\xc4\x8danju o socialni pravi\xc4\x8dnosti, lobiranju in mentorstvu ter za zagovarjanje pravic prikraj\xc5\xa1anih in ogro\xc5\xbeenih mladih, hkrati pa tudi za podporo avstralski filmski in televizijski industriji._NEWLINE_Leta 2007 se je vrnila na televizijo z eno od glavnih vlog v seriji Rain Shadow. Igrala je Kate McDonald, veterinarko svobodnega duha, ki se soo\xc4\x8da z osebnimi in strokovnimi ovirami na pode\xc5\xbeelju, pogosto prizadetem s su\xc5\xa1o._NEWLINE_Leta 2009 je re\xc5\xbeirala svoj prvi celove\xc4\x8derni film z naslovom Beautiful Kate. Gre za adaptacijo romana Newtona Thornburga iz leta 1982. Film je bil premierno predstavljen na sydneyskem filmskem festivalu.\n_START_SECTION_\nZasebno \xc5\xbeivljenje\n_START_PARAGRAPH_\nLeta 1983 se je poro\xc4\x8dila z igralcem Bryanom Brownom, ki ga je spoznala med snemanjem miniserije Pesem ptic trnovk. V zakonu so se jima rodili trije otroci: Rose (Rosie), Matilda (ki je tako kot star\xc5\xa1a igralka) in Joseph (Joe)."